Pil nummerpladerne af bilen og undgå en parkeringsbøde. Det har været et stigende problem i København, og nu oplever parkeringsvagterne i Aalborg også snyderiet.

Parkeringsfirmaet Carpark oplever en stigning i antallet af biler parkeret i Aalborg uden nummerplader. Det skriver gratisavisen URBAN. Parkeringsvagterne støder på de anonyme biler et par gange om ugen. Parkeringsvagterne efterlyser hjælp fra politiet, da de ikke selv har bemydigelse til andet end at sætte en advarsel i bilens forrude. Politiet i Nordjylland har dog ikke hørt om problemet førend for ganske nylig, oplyser URBAN.